**Ema Imrichová, 1. kategória, poézia**

**ZUŠ Jána Melkoviča, Okružná 9, Stará Ľubovňa**

**NOČNÁ MORA**

opäť vystupuje zo skrine

kamaráti sa s tmou

po stenách lozia obrovské pavúky

spoza záclony

sa za mnou naťahuje čierna ruka

prekabátim ju

zasvietim lampu

počkám

kým nezaspí

**SNEHOVÉ VLOČKY**

šprintujú

do svojho cieľa

bežím im oproti

vo vani sa ryba hrá na potápača

škorica z čaju sa tlačí do nosa

sneh zablokoval cestu do školy

stromček na mňa žmurká

medovníky rozvoňali celý dom

v hlave sa mi motajú koledy

vtedy je krásne

vtedy je vianočne

**TOPÁNKY**

štíty na nohy

chránia ako ruka mojej mamky

poliate obľúbenou dúhovou farbou

ich dlhé šnúrky vždy držia pokope

nikdy sa nezamotajú

opätky sú moje favoritky

vysoké ako čerešňový strom za oknom

hlučné

až sa susedia pod nami rozčuľujú

ešte si zaklopem

**PONOŽKY**

moje tvrdohlavé kamarátky

nikdy nedržia pokope

rozutekajú sa na všetky svetové strany

ich hlad nasýti vôňa prášku na pranie

v práčke sa im motá hlava

aspoň sa naučia robiť kotrmelce

 po kúpeli sa mi škodoradostne smejú

dosť

urobím z nich dedolesy